Stellenbosch-sakeman kry borgtogJohan “Mossie” Serdyn het Vrydag glo ’n vermeende betreder op sy sakeperseel doodgeskiet. (Foto: Facebook) Johan “Mossie” Serdyn (69) is Woensdag in die Stellenbosch-landdroshof op borgtog van R5 000 vrygelaat ná bykans ’n week agter tralies. Serdyn, ’n bekende sakeman en kanovaarder, het vandeesweek op ’n moordklag in dié hof verskyn nadat hy Vrydag glo ’n vermeende betreder by sy sakeperseel in Plankenbrug doodgeskiet het. Serdyn het reeds Maandag om borgtog aansoek gedoen, maar die saak is na Dinsdag en toe weer na Woensdag uitgestel omdat die ondersoekbeampte eers Serdyn se sogenaamde “borgtogprofiel” wou evalueer. Serdyn se prokureur, William Fullard van Gideon Engelbrecht Inc, kon nie Woensdag aan Maroela Media bevestig wanneer Serdyn se verhoor sal begin nie, maar het vroeër aangedui dat hulle beslis sal argumenteer dat Serdyn uit selfverdediging en binne die raamwerk van die wet opgetree het. Volgens Fullard is die vuurwapen wat Serdyn gebruik het wettig en gelisensieer. Fullard het voorts gesê dat Plankenbrug, ’n nywerheidsgebied in Stellenbosch, gereeld onder misdaad deurloop. Serdyn is op 24 Julie by die einste sakeperseel aangeval en van sy ander vuurwapen, ’n pistool, beroof. Dié voorval is by die polisie aangemeld.